  Виталий Пронин Кизнер ёросысь Вуж Бӧдья гуртысь клуб доры вуиды ке, жингрес куараосты кылоды. Со  татысь «Пукисьтэм мылкыд» ансамбль озьы кырӟа. Та коллективлы 27 ар тырмиз ини. Кизнер ёросысь Вуж Бӧдья гуртысь «Пукисьтэм мылкыд» ансамбле ветлӥсьёс.- Милям та ансамбльмы туж дано. Вань нылкышноосмы туж мыло-кыдоесь, соосты репетицие ӧтёнэз ик ӧвӧл, асьсэос лыкто, - вера культура юртын ужась Александра Зайцева. - Табере сотовой телефонъёс вань ук. Шуак люкаськоно луэ ке, адӟиськем потэ ке, огезлы жингыртӥськод но, ивор жильы кузя кадь кошке. Тани Белкова  Юляпаймылэн семьяез быдэсак музыкальной. Василиса Карповамы - зэмос артистка. Татьяна Игнатьевамы, кырӟам гинэ ӧвӧл, анекдот вераса, сереммес поттэ, ма, котькудӥз сярысь уно вераны луоно. Коллективмы гуртын гинэ ӧвӧл, ёросын но тодмо. Удмурт театрлэн директорез, ас пал эшмы Андрей Ураськин юрттэмен, ансамбльмылэн 25 ар тырмонэзлы выль костюмъёс вурим. Репертуармы узыр. Быдэстӥськом вашкала калык гуръёсмес но, туала кырӟанъёсты но дышетӥськом. «Ой, тӧдьы льӧмпу сяська», «12 пар», «Ӵукна султӥм» но мукет кырӟанъёс  Вуж Бӧдьялась потэмын. Ас вакытаз «Катанчи» театр гуртысьтымы вашкала гуръёсты калыке поттӥз. Кырӟанлы ёрмыса, ачим но гожъяны кутски, кылсярысь, «Пуксисьтэм мылкыдмы»:Котькуд ар пумитам потэ выль нуналэз,Жалясьтэм аръёслы чик уг поты сётскем.Ӝожомон но мӧзмон вуэ ке матамы,Буйгатэ сюлэммес пуксисьтэм мылкыдмы.- Таӵе девизъя ми улӥськом, - шуо ансамбле ветлӥсьёс.Ансамбле ветлӥсьёс сям-йылолъёссэс но уг вунэто.- Гужем Зоро ӝук йылол ортчытӥмы. Гуртамы куинь шур бызе - Абат, Покшур но Курегшур. Гужем воксё зоръёс ӧй вал. Соку ми, шур дуре васькыса, Зоро ӝук сямез ортчытӥмы. Вӧсяськимы, ӝук сиимы, нош бертыкумы куазь зориз ини. Ӟег юон но, Тройча но, Петрол но кариськом, - маде Александра Зайцева.Ансамбльысь усточиос лыдӟисьёсмылы дэмлазы тодматскыны вашкала Веме гурен.Галина Семёнова Теги: арлыдоос  